RAPPORT TAL-KUMMISSJONI LILL-PARLAMENT EWROPEW U LILL-KUNSILL Rapport Annwali 2013 tal-Fond ta' Solidarjetà tal-Unjoni Ewropea /* COM/2015/0118 final */





WERREJ 1............ Introduzzjoni 3 2............ Applikazzjonijiet pendenti mill-2012. 4 3............ Applikazzjonijiet ġodda li daħlu fl-2013. 5 4............ Iffinanzjar 9 5............ Monitoraġġ. 10 6............ Għeluq. 11 7............ Proposta biex jiġi emendat ir-Regolament tal-Kunsill (KE) Nru 2012/2002 li jistabbilixxi l-Fond ta’ Solidarjetà tal-Unjoni Ewropea u l-Konklużjonijiet 13 1. Introduzzjoni Ir-Regolament (KE) Nru 2012/2002 tal-Kunsill tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea (minn hawn 'il quddiem imsejjaħ “ir-Regolament”) jistabbilixxi l-fatt li għandu jiġi ppreżentat rapport tal-attività tal-Fond fis-sena ta' qabel lill-Parlament Ewropew u lill-Kunsill. Dan ir-rapport jippreżenta l-attivitajiet tal-Fond ta’ Solidarjetà tal-UE (minn hawn’ il quddiem “FSUE”) matul is-sena 2013: it-trattament ta' applikazzjonijiet pendenti u ġodda u l-valutazzjoni tar-rapporti ta’ implimentazzjoni bil-ħsieb li dawn jitħejjew biex jingħalqu. Jindirizza wkoll il-proposta biex jiġi emendat ir-Regolament ippreżentat matul is-sena[1]. Matul l-2013, il-Kummissjoni rċeviet tmien applikazzjonijiet ġodda għal għajnuna tal-FSUE li jirrappreżentaw sena medja f’termini ta’ għadd ta’ applikazzjonijiet. F'Jannar ġew sottomessi erba’ applikazzjonijiet; f'Lulju u f'Awwissu ġew sottomessi erba’ applikazzjonijiet oħra. Tlieta minn dawn l-applikazzjonijiet kienu dwar l-avvenimenti tal-għargħar fis-Slovenja, l-Awstrija u l-Kroazja f’Ottubru/Novembru 2012. L-applikazzjonijiet li waslu mill-Ġermanja, l-Awstrija, ir-Repubblika Ċeka u l-Ungerija kienu dwar l-għargħar gravi ta’ Mejju/Ġunju 2013. L-applikazzjoni li waslet mill-Portugall kienet dwar ta’ żerżiq ta' tajn u ta' art fuq il-Gżira ta’ Madeira f’Jannar 2013. Bl-eċċezzjoni tal-applikazzjonijiet mill-Portugall u mill-Ungerija, il-Kummissjoni aċċettat dawn l-applikazzjonijiet kollha u pproponiet il-mobilizzazzjoni tal-FSUE. Il-Kummissjoni lestiet ukoll il-valutazzjoni tagħha ta’ applikazzjoni mir-Rumanija li kienet pendenti mill-2012 li tirrigwarda n-nixfa u n-nirien li għaliha wkoll ipproponiet il-mobilizzazzjoni tal-Fond. F’termini finanzjarji, matul l-2013, il-Kummissjoni approvat għajnuna mill-FSUE li tammonta għal total ta’ EUR 415,127 miljun; id-dettalji huma deskritti fil-Kapitolu 4 “Iffinanzjar”. B’kollox jistgħu jitħallsu EUR 14,321 miljun ta’ għajnuna, l-aktar għall-avvenimenti ta’ għargħar fis-Slovenja u l-Awstrija tal-2012. L-Annessi 1 u 3 jippreżentaw il-limiti applikabbli biex ikun mobilizzat il-fond għall-2013, sommarju tal-applikazzjonijiet irċevuti u lista kompleta ta’ applikazzjonijiet li ġew ittrattati mill-2002. 2. Applikazzjonijiet pendenti mill-2012 Ir-Rumanija (nixfa u nirien) Matul is-sajf tal-2012 partijiet kbar tar-Rumanija sofrew minn ammont baxx ħafna ta' xita u bosta mewġiet ta' temperaturi għoljin ħafna, li wasslu għal nixfa fejn għelejjel importanti spiċċaw mietu, għal bosta nirien fil-foresta u fil-veġetazzjoni, nuqqas ta' ilma għall-popolazzjoni, u li rriżultaw fi problemi fil-fornitura tal-ilma u fis-sistemi għall-produzzjoni tal-enerġija idrika. Sussegwentement, ir-Rumanija ressqet applikazzjoni għal għajnuna mill-FSUE fit-2 ta’ Novembru 2012. Fil-każijiet ta’ nixfa d-dispożizzjoni tar-Regolament fejn l-applikazzjonijiet għandhom jiġu ppreżentati fi żmien 10 ġimgħat tal-okkorrenza tal-ewwel ħsara ma tistax tiġi applikata b’mod raġonevoli. Il-Kummissjoni għalhekk applikat l-istess prinċipji li stabbiliet meta evalwat l-ewwel applikazzjoni FSUE komparabbli, jiġifieri n-nixfa tal-2008 f’Ċipru. Skont dan, id-data li fiha ġie kkunsidrat li n-nixfa laħqet l-ogħla livell tagħha għandha titqies bħala d-data tal-bidu tal-perjodu ta’ applikazzjoni ta’ 10 ġimgħat. Fir-Rumanija perjodi twal ta' ammont baxx ta' xita, temperaturi għoljin u għadd kbir ta' nirien mifrux fuq bosta xhur wasslu għall-iżvilupp ta' kundizzjonijiet severi ta' nixfa li affettwaw madwar 2,764 miljun ettaru ta' art f'35 mill-41 kontea Rumena li flimkien fil-25 ta' Awwissu 2012 wasslu għal nirien kbar fil-veġetazzjoni u fil-foresti. Il-Kummissjoni, għalhekk, ikkunsidrat li l-25 ta’ Awwissu 2012 għandha tiġi aċċettata bħala d-data tal-bidu tad-diżastru prinċipali. L-applikazzjoni mressqa lill-Kummissjoni fit-2 ta’ Novembru 2012 irrispettat il-limitu ta’ żmien. Fl-applikazzjoni inizjali tagħhom, l-awtoritajiet Rumeni taw stima ta' ħsara diretta totali ta’ EUR 1,9 miljun, li jirrappreżentaw 263% tal-limitu minimu normali għall-mobilizzazzjoni tal-FSUE applikabbli għar-Rumanija fl-2012 ta' EUR 735,487 miljun (jiġifieri 0,6 % tal-ING maħdum fuq il-bażi tad-dejta tal-2010). Madankollu din iċ-ċifra tinkludi ħsara agrikola li seħħet qabel id-data tal-bidu definita li ma tistax tiġi inkluża fl-ammont totali tal-ħsara. Il-Kummissjoni talbet lir-Rumanija biex tirrevedi l-valutazzjoni tagħha tal-ħsara. Il-ħsara totali riveduta ppreżentata mir-Rumanija mingħajr il-kost ineliġibbli indirett tammonta għal EUR 806,7 miljun. Madwar 99% tal-ħsara stmata hi relatata mal-agrikoltura u l-forestija privati li mhumiex eliġibbli għall-għajnuna tal-FSUE peress li mhumiex koperti mit-tipi ta' operazzjonijiet ta' emerġenza eliġibbli skont l-Artikolu 3(2) tar-Regolament (KE) Nru 2012/2002. Il-kost tal-operazzjonijiet eliġibbli skont l-Artikolu 3(2) għalhekk kien jammonta għal EUR 2,476 miljun (jiġifieri kost ta’ operazzjonijiet ta’ emerġenza tas-servizzi ta’ salvataġġ, b’mod partikolari għall-ġlieda kontra n-nirien u t-trasport tal-ilma, u l-operazzjonijiet ta’ riabilitazzjoni fl-infrastruttura tal-ilma). Billi l-għajnuna mill-FSUE ma tistax taqbeż il-kost totali tal-operazzjonijiet eliġibbli, fit-3 ta’ Ottubru 2013 il-Kummissjoni ddeċidiet li tipproponi l-mobilizzazzjoni tal-Fond għal ammont ta' EUR 2,476 miljun, li jkopri l-kost tal-operazzjonijiet eliġibbli. Wara t-tlestija tal-proċedura tal-baġit fil-Kunsill u fil-Parlament Ewropew u l-konklużjoni tal-ftehim ta' implimentazzjoni bejn il-Kummissjoni u r-Rumanija, il-kontribuzzjoni tal-FSUE tħallset fl-10 ta' Marzu 2014. 3. Applikazzjonijiet ġodda li daħlu fl-2013 Għargħar fis-Slovenja, l-Awstrija u l-Kroazja (tliet każijiet) Lejn l-aħħar ta’ Ottubru u għall-bidu ta’ Novembru 2012 xita qawwija fl-Ewropa tax-Xlokk wasslet biex ix-xmajjar faru u kkaġunaw għargħar f’żoni usa’ tax-xmajjar Sava, Kupa, Mura u Drava fis-Slovenja u fil-baċiri tax-xmajjar Mura, Drava u Lavant fl-Awstrija, kif ukoll fit-territorju tal-Kroazja. Sussegwentement, it-tliet pajjiżi ressqu applikazzjonijiet għal għajnuna finanzjarja mill-FSUE: is-Slovenja applikat għal diżastru maġġuri, filwaqt li l-applikazzjonijiet tal-Kroazja u l-Awstrija ġew ibbażati fuq l-hekk imsejħa dispożizzjoni tal-“pajjiż ġar” li permezz tagħha pajjiż milqut mill-istess diżastru ta’ pajjiż ġar fejn ikun ġara diżastru maġġuri jista’ b’mod eċċezzjonali jibbenefika minn għajnuna finanzjarja mill-FSUE. (1) Is-Slovenja: L-applikazzjoni wasslet fit-2 ta' Jannar 2013, fi żmien id-data ta' skadenza ta' 10 ġimgħat, wara li kienet irreġistrata l-ewwel ħsara fit-28 ta' Ottubru 2012. Il-ħsara diretta totali ġiet stmata għal EUR 359,535 miljun li jirriżultaw b’mod partikolari minn ħsara sinifikanti fl-agrikoltura, il-forestrija, lill-infrastruttura tat-toroq lokali u lill-kanali tal-ilma. Aktar minn 2 500 dar, faċilitajiet amministrattivi u ekonomiċi kif ukoll 10 iskejjel ġarrbu l-ħsara. Dan l-ammont jirrappreżenta 1,008 % tal-ING tas-Slovenja u jaqbeż bil-bosta l-limitu massimu ta’ diżastru maġġuri għall-mobilizzazzjoni tal-FSUE ta’ EUR 214,021 miljun applikabbli għas-Slovenja fl-2013 (jiġifieri 0.6 % tal-ING ibbażat fuq id-dejta tal-2011). Għalhekk, fit-30 ta' April 2013 il-Kummissjoni pproponiet li timmobilizza għajnuna finanzjarja ta' EUR 14,081 miljun. Wara t-tlestija tal-proċedura tal-baġit fil-Kunsill u fil-Parlament Ewropew u l-konklużjoni tal-ftehim ta' implimentazzjoni bejn il-Kummissjoni u s-Slovenja, il-kontribuzzjoni tal-FSUE tħallset fid-19 ta' Novembru 2013. (2) L-Awstrija: Id-diżastru fis-Slovenja kellu impatt ukoll fuq l-Awstrija, għalkemm b’mod limitat ħafna. Il-belt ta’ Lavamünd, li tinsab fil-konfluwenza immedjata tax-xmajjar Drava (Drau) u Lavant fuq il-fruntiera tal-Awstrija mas-Slovenja, ġiet mgħarrqa bl-ilma li qed jogħla sa żewġ metri għoli u beda jikkawża dannu lill-bini pubbliku, djar privati, negozji u lill-infrastruttura lokali. L-applikazzjoni ġiet ippreżentata fil-11 ta' Jannar 2013, fi żmien id-data ta' skadenza ta' 10 ġimgħat, wara li kienet irreġistrata l-ewwel ħsara fil-5 ta' Novembru 2012. Fit-28 ta' Frar 2013 waslet informazzjoni aġġornata. Il-ħsara diretta totali kkawżata mill-għargħar ammontat għal EUR 9,6 miljun. Dan l-ammont irrappreżenta biss frazzjoni żgħira tal-limitu ta’ diżastru maġġuri għall-mobilizzazzjoni tal-FSUE ta’ EUR 1,798 biljun (jiġifieri 0.6 % tal-ING tal-Awstrija tal-2011). Madankollu, minħabba li l-għargħar f’Lavamünd kellhom l-istess oriġini bħad-diżastru maġġuri fis-Slovenja l-awtoritajiet Awstrijaċi ppreżentaw l-applikazzjoni tagħhom taħt l-hekk imsejħa dispożizzjoni tal-“pajjiż ġar”. Minkejja l-ħsara limitata li tirrappreżenta biss 0.53% tal-limitu, il-FSUE seta' jiġi mobilizzat. Il-kontribuzzjoni finanzjarja mill-Fond li tammonta għal EUR 240 000 tħallset fid-19 ta’ Novembru 2013. (3) Il-Kroazja: Il-Kroazja, li fil-perjodu tad-diżastru kienet koperta mill-ambitu tal-FSUE bħala pajjiż li qed jinnegozja l-adeżjoni tiegħu fl-UE, ippreżentat l-applikazzjoni tagħha fit-3 ta’ Jannar 2013 li kien fil-limitu tal-iskadenza ta’ 10 ġimgħat wara li kienet irreġistrata l-ewwel ħsara fis-26 ta’ Ottubru 2012. Il-Kroazja rrappurtat li infrastruttura importanti kif ukoll proprjetà privata u pubblika ġarrbet ħsara f’9 kontei, u li f'4 minnhom id-diżastru ħalla effetti serji fuq l-ekonomija lokali u l-kondizzjonijiet tal-għajxien ta’ madwar 795 000 abitant. L-agrikoltura u l-forestrija, il-faċilitajiet industrijali u kummerċjali, id-djar privati, id-digi, il-pontijiet u l-mollijiet fuq il-kosta Kroata sofrew b’mod partikolari. Bosta mijiet ta’ djar privati sofrew l-għargħar u kellhom jiġu evakwati l-persuni. Fil-5 kontei l-oħrajn il-miżuri ta' protezzjoni kontra l-għargħar meħuda minn Hrvatske vode (ilmijiet Kroati) kienu ta' prevenzjoni għall-ħsara lill-proprjetà privata. L-awtoritajiet Kroati stmaw il-ħsara diretta totali għal aktar minn EUR 11,463 miljun. Minħabba li dan l-ammont huwa inqas mil-limitu minimu għal diżastru maġġuri għall-mobilizzazzjoni tal-FSUE ta’ EUR 259,805 miljun (jiġifieri 0,6 % tal-ING abbażi tad-dejta tal-2011) id-diżastru ma jikkwalifikax bħala “diżastru naturali maġġuri”. Madankollu, bħall-Awstrija, il-Kroazja invokat id-dispożizzjoni tal-“pajjiż ġar” li ġiet aċċettata mill-Kummissjoni. Il-kontribuzzjoni finanzjarja mill-Fond li tammonta għal EUR 286 587 tħallset fil-15 ta’ Jannar 2014. Għargħar fl-Ewropa Ċentrali (erba’ każijiet) F'Mejju u f'Ġunju 2013 l-Ewropa Ċentrali ġiet affettwata minn sitwazzjoni meteoroloġika li tixbaħ ħafna lil waħda li wasslet għal avveniment ta' 100 sena ta' għargħar fl-2002 u konsegwentament għall-ħolqien tal-FSUE. Il-Ġermanja, l-Awstrija u r-Repubblika Ċeka ġew affettwati wkoll minn għargħar estrem. L-Ungerija wkoll kienet imdaħħla fil-kwistjoni, għalkemm fi grad ħafna aktar limitat. Minkejja l-livelli ftit ogħla ta' għargħar, il-ħsara totali, filwaqt li xorta baqgħet għolja ħafna, kienet anqas minn dik tal-2002, b'mod partikolari fl-Awstrija u fir-Repubblika Ċeka, l-aktar minħabba l-effikaċja tal-protezzjoni kontra l-għargħar u l-miżuri għall-kontroll tar-riskju introdotti fl-2002. Konsegwentament, il-Ġermanja ppreżentat applikazzjoni għal għajnuna finanzjarja mill-FSUE skont il-kriterji għal diżastri maġġuri, filwaqt li l-applikazzjonijiet mill-Awstrija u mir-Repubblika Ċeka ġew ibbażati fuq l-hekk imsejħa dispożizzjoni tal-“pajjiż ġar”. L-Ungerija applikat taħt il-kriterji għal “diżastri reġjonali straordinarji”. (1) Il-Ġermanja: L-applikazzjoni wasslet fl-24 ta' Lulju 2013, fi żmien id-data ta' skadenza ta' 10 ġimgħat, wara li kienet irreġistrata l-ewwel ħsara fit-18 ta' Mejju 2012. Żoni kbar tal-Ġermanja esperjenzaw ammonti kbar ta’ xita qalila u l-livelli tal-ilma laħqu l-aktar livell għoli li qatt intlaħaq f’ħafna xmajjar. L-għargħar kien aktar estensiv u sever mill-għargħar ta' Awwissu 2002 u r-rekord ta' qabel kien l-għargħar tas-sajf ta' Lulju 1954. B’kollox, tnax-il Stat Federali tal-Ġermanja ġew affettwati direttament, tmien persuni tilfu ħajjithom u mill-inqas korrew 128 persuna. Aktar minn 100 000 persuna ġew evakwati miż-żoni affetwati mill-għargħar b'total ta' madwar 600 000 persuna affettwati mid-diżastru. 32 000 dar ġratilha xi ħsarat jew tkissret kollha kemm hi u ġew irrappurtati ħsarat kbar lill-infrastruttura pubblika. L-awtoritajiet Ġermaniżi stmaw li l-ħsara diretta totali kienet ta' aktar minn EUR 8,153 biljun. Peress li dan l-ammont jaqbeż bil-bosta l-limitu għall-mobilizzazzjoni tal-FSUE ta' EUR 3,679 biljun applikabbli għall-Ġermanja fl-2013 (EUR 3 biljuni bil-prezzijiet għall-2002), id-diżastru jikkwalifika bħala "diżastru naturali maġġuri". Fit-3 ta' Ottubru 2013 il-Kummissjoni pproponiet li timmobilizza għajnuna finanzjarja ta' EUR 360,454 miljun. Il-proċedura ta’ emenda korrispondenti tal-baġit (li tkopri wkoll il-każijiet Awstrijaċi u Ċeki deskritti hawn taħt) ġiet adottata mill-Kunsill u mill-Parlament Ewropew fl-20 ta’ Novembru 2013 iżda bil-kundizzjoni li parti kbira tal-approprjazzjonijiet meħtieġa tkun disponibbli biss fl-2014. B'konsegwenza ta' dan, il-kontribuzzjoni tal-FSUE tħallset fid-19 ta’ Marzu 2014 wara li l-ftehim ta’ implimentazzjoni bejn il-Kummissjoni u l-Ġermanja kienu ġew konklużi. (2) L-Awstrija: Il-Kummissjoni rċeviet l-applikazzjoni fis-6 ta’ Awwissu 2013, li kien fil-limitu tal-10 ġimgħat wara li ġiet irreġistrata l-ewwel ħsara fit-30 ta’ Mejju 2013. L-għargħar affettwa seba' mid-disa' Stati Federali Awstrijaċi, b'mod partikolari Vorarlberg, Tyrol, Salzburg, l-Awstrija ta' Isfel u l-Awstrija ta' Fuq b'popolazzjoni ta' madwar 4,6 miljuni. F'xi baċiri tax-xmara (Saalach, Salzach, Inn, u d-Danubju ta' Fuq) il-livelli tal-għargħar laħqu l-ogħla livelli għal dawn l-aħħar 500 sena. Dan irriżulta fi ħsarat fuq firxa wiesgħa lill-infrastruttura, b'mod partikolari l-infrastruttura ta' protezzjoni tul ix-xmajjar, fis-setturi tat-trasport u tal-ilma/ilma mormi. Id-djar u l-proprjetà privati kellhom ħsarat jew tkissru u mill-għargħar irriżultaw imwiet tal-uċuħ tal-għelejjel ta' aktar minn 22 000 ettaru ta' art agrikola. Madwar 300 negozju sofrew ħsara diretta, inklużi xi wħud mis-settur tant importanti tat-turiżmu. Il-ħsara diretta totali ġiet stmata għal EUR 866,462 miljun, li jirrappreżentaw 48% tal-limitu maġġuri ta’ diżastru ta’ EUR 1,798 biljun (jiġifieri 0.6% tal-ING tal-Awstrija), u b’hekk ma tikkwalifikax bħala “diżastru maġġuri”. Peress li d-diżastru maġġuri fil-Ġermanja kien ikkawżat mill-istess fenomenu klimatiku, l-applikazzjoni Awstrijaka ġiet aċċettata taħt id-dispożizzjoni tal-“pajjiż ġar” tar-Regolament. Fil-15 ta' Diċembru 2010 il-Kummissjoni ddeċidiet li tagħti għajnuna finanzjarja ta' EUR 21,662 lill-Awstrija. Il-kontribuzzjoni finanzjarja mill-Fond tħallset fl-14 ta’ Frar 2014. (3) Ir-Repubblika Ċeka: Il-Kummissjoni rċeviet l-applikazzjoni fit-8 ta’ Awwissu 2013, li kien fil-limitu tal-10 ġimgħat wara li ġiet irreġistrata l-ewwel ħsara fit-2 ta’ Ġunju 2013. Xita torrenzjali ħolqot għargħar sa perjodu ta' ritorn ta' 50 sena speċjalment fiż-żoni fejn jinġabar l-ilma tax-xmajjar ta' Berounka, Vltava u Labe u li taffettwa b'mod partikolari r-reġjuni tal-Bohemia ta' Isfel, Plzeň, Bohemia Ċentrali, Hradec Králové, Liberec, Ústí u l-Belt ta' Praga li jirrappreżentaw madwar 54% tat-territorju tar-Repubblika Ċeka u jirrigwardaw direttament aktar minn terz tal-popolazzjoni tar-Repubblika Ċeka. Mietu 15-il persuna u kellhom jiġu evakwati 23 000. L-għargħar ikkważa l-ħsara u kisser b'mod partikolari l-infrastruttura tat-trasport (linji tal-ferroviji, toroq u pontijiet eċċ.), in-netwerks tat-telekomunikazzjoni, il-fornitura tal-ilma u s-sistemi tal-ilma mormi, kif ukoll in-netwerks tal-elettriku u tal-gass. Aktar minn 7 000 dar privata sofriet il-ħsarat. Il-kura tas-saħħa u s-servizzi soċjali, in-negozji, is-settur agrikolu u forestali ukoll sofrew ħsara estensiva. Il-ħsara diretta totali ġiet stmata għal EUR 637,131 miljun. Dan l-ammont jirrappreżenta 73% tal-limitu ta’ EUR 871,618 miljun (jiġifieri 0,6% tal-ING tar-Repubblika Ċeka) u għalhekk id-diżastru ma jikkwalifikax bħala “diżastru maġġuri”. Madankollu, bħal fil-każ tal-Awstrija, l-għargħar Ċek kellu l-istess oriġini meteoroloġiċi bħad-diżastru maġġuri fil-Ġermanja. L-applikazzjoni kienet ibbażata fuq l-hekk imsejħa dispożizzjoni tal-“pajjiż ġar”. Fit-3 ta’ Ottubru 2013 il-Kummissjoni ddeċidiet li tipproponi għajnuna finanzjarja lir-Repubblika Ċeka li tammonta għal EUR 15,928 miljun. Wara l-adozzjoni tal-emenda korrispondenti tal-baġit mill-Kunsill u mill-Parlament Ewropew u l-konklużjoni tal-ftehim ta' implimentazzjoni bejn il-Kummissjoni u r-Repubblika Ċeka, il-kontribuzzjoni tal-FSUE tħallset fid-19 ta' Marzu 2014. (4) L-Ungerija: Il-mewġa estrema tal-għargħar fuq id-Danubju u t-tributarji tagħha lejn it-Tramuntana tax-xmara fil-Ġermanja u fl-Awstrija laħqet l-Ungerija fl-4 ta’ Ġunju u ħalliet il-pajjiż fl-14 ta’ Ġunju 2013. Iż-żona l-aktar milquta serjament kienet ikkonċentrata fl-Ungerija Ċentrali fi u madwar Budapest fejn saret ħsara lill-infrastruttura, b’mod partikolari fis-settur tat-trasport, il-fornitura tal-ilma u s-sistemi tal-ilma mormi, is-saħħa, l-edukazzjoni, it-telekomunikazzjoni, id-djar privati u n-negozji. Madwar 2 500 ettaru ta’ art agrikola kienu mifqugħa bl-ilma u dan wassal għal telf tal-uċuh tal-għelejjel. Madankollu setgħet tiġi evitata aktar ħsara mifruxa b'konsegwenza ta' operazzjonijiet ta' emerġenza intensi ħafna. Il-Kummissjoni rċeviet l-applikazzjoni tal-Ungerija fit-13 ta’ Awwissu 2013, li kien fil-limitu tal-10 ġimgħat wara li ġiet irreġistrata l-ewwel ħsara fl-4 ta’ Ġunju 2013. L-Ungerija stmat li l-ħsara diretta totali hija ta’ EUR 27,951 miljun. Dan l-ammont jirrappreżenta inqas minn 5 % tal-limitu għal diżastru maġġuri għall-mobilizzazzjoni tal-FSUE ta’ EUR 569,258 miljun (jiġifieri 0.6 % tal-ING tal-Ungerija) għalhekk id-diżastru ma jikkwalifikax bil-bosta bħala “diżastru maġġuri”. Il-"kriterju tal-pajjiż ġar” ma setax jiġi applikat billi ebda wieħed mill-ġirien tal-Ungerija ma sofra diżastru maġġuri mill-għargħar. Għalhekk, l-applikazzjoni ġiet ippreżentata skont il-kriterji stabbilti għall-hekk imsejħa "diżastri reġjonali straordinarji". L-evalwazzjoni tal-Kummissjoni madankollu kkonkludiet li l-applikazzjoni tal-Ungerija ma ssodisfatx il-kriterji eċċezzjonali għal diżastru reġjonali kif stipulat fir-Regolament peress li ma pprovdiet ebda evidenza ta' riperkussjonijiet serji u fit-tul fuq il-kondizzjonijiet tal-għajxien tal-popolazzjoni u fuq l-istabbiltà ekonomika tar-reġjun milqut. Għalhekk, fit-3 ta' Ottubru 2013 il-Kummissjoni ddeċidiet li ma taċċettax l-applikazzjoni peress li l-avveniment ma jistax jitqies bħala straordinarju skont it-tifsira tar-Regolament. L-awtoritajiet Ungeriżi ġew infurmati b'dan. Għargħar u valangi f’Madeira (il-Portugall) Fl-4 u l-5 ta’ Novembru 2012, livell ta' xita aktar għoli mis-soltu f’partijiet tar-Reġjun Awtonomu Portugiż ta’ Madeira kkawża valangi u għargħar li kkawżaw ħsarat lill-infrastruttura pubblika, il-proprjetà privata u fl-agrikoltura. Konsegwentement, il-Portugall ressaq applikazzjoni għal għajnuna finanzjarja mill-FSUE li waslet għand il-Kummissjoni fl-14 ta’ Jannar 2013, fi żmien il-perjodu ta’ skadenza ta' 10 ġimgħat. Il-Portugall irrapporta ħsara diretta totali ta’ EUR 25,7 miljun li tirrappreżenta biss 2.5 % tal-limitu ta’ diżastru maġġuri ta’ EUR 987,376 miljun (jiġifieri 0.6 % tal-ING). Għalhekk, l-applikazzjoni ġiet ippreżentata skont il-kriterji stabbilti għall-hekk imsejħa "diżastri reġjonali straordinarji". Minħabba l-impatt limitat tad-diżastru fuq il-popolazzjoni u l-istabbiltà ekonomika ta’ Madeira u minkejja l-istatus ta’ Madeira bħala reġjun ultraperiferiku, il-Kummissjoni kkonkludiet li l-applikazzjoni ma ssodisfatx il-kriterji eċċezzjonali għal diżastri reġjonali kif stipulat fir-Regolament. Fit-22 ta' April 2013 il-Kummissjoni ddeċidiet li ma taċċettax l-applikazzjoni peress li l-avveniment ma jistax jitqies bħala straordinarju skont it-tifsira tar-Regolament. L-awtoritajiet Portugiżi ġew infurmati b'dan. Fejn tkun ġiet immobilizzata kontribuzzjoni finanzjarja mill-Fond, l-ammont sħiħ għandu jintuża fi żmien 12-il xahar mid-data li fiha l-Kummissjoni tkun ħallsitu. Il-kontribuzzjoni finanzjarja tista’ tintuża biss għal operazzjonijiet essenzjali ta’ emerġenza u rkupru kif definit fl-Artikolu 3 tar-Regolament. 4. Iffinanzjar Fl-2013, l-awtorità tal-baġit approvat kontribuzzjonijiet finanzjarji mill-Fond għal seba' każijiet fir-rigward ta' applikazzjonijiet li waslu fl-2012 u l-2013. L-Abbozz Preliminari ta' Baġit Emendatorju Nru 5 li jikkorrispondi għall-applikazzjonijiet li waslu fl-2013 mis-Slovenja, l-Awstrija u l-Kroazja (l-għargħar ta' Ottubru/Novembru 2012) tlesta fil-11 ta' Settembru 2013[2]. Wara l-adozzjoni tad-deċiżjoni tal-għotja u l-konklużjoni tal-ftehim ta' implimentazzjoni, il-pagamenti għas-Slovenja u l-Awstrija saru fid-19 ta' Novembru 2013. Għall-Kroazja, il-pagament sar fil-15 ta’ Jannar 2014. L-Abbozz Preliminari ta’ Baġit Emendatorju Nru 9 għas-sena 2013 ikopri diżastri ta’ għargħar fil-Ġermanja, l-Awstrija u r-Repubblika Ċeka f’Mejju/Ġunju 2013 u l-applikazzjoni mir-Rumanija fir-rigward tal-avvenimenti ta' nixfa u nirien tal-2012[3]. EUR 150 miljun f’approprjazzjonijiet ta’ pagament (minn total ta’ EUR 400,5 miljun) kienu disponibbli biss fl-2014. Il-pagamenti għall-erba’ każijiet kollha ġew magħmula wara r-riport tal-approprjazzjonijiet tal-baġit għall-2014. Kontribuzzjoni finanzjarja mill-Fond ta’ Solidarjetà - baġit approvat fl-2013 Stat Benefiċjarju || Diżastru || Kategorija || Ammont (f’EUR) Is-Slovenja || Għargħar fl-2012 || Maġġuri || 14 081 355 L-Awstrija || Għargħar fl-2012 || Pajjiż ġar || 240 000 Il-Kroazja || Għargħar fl-2012 || Pajjiż ġar || 286 587 Il-Ġermanja || Għargħar fl-2013 || Maġġuri || 360 453 575 L-Awstrija || Għargħar fl-2013 || Pajjiż ġar || 21 661 550 Ir-Repubblika Ċeka || Għargħar fl-2013 || Pajjiż ġar || 15 928 275 Ir-Rumanija || Nixfa u Nirien fl-2012 || Maġġuri || 2 475 689 AMMONT TOTALI || 415 127 031 5. Monitoraġġ Matul l-2013 il-Kummissjoni wettqet żjarat ta’ monitoraġġ f’tliet pajjiżi benefiċjarji sabiex ikun hemm diskussjonijiet dwar is-sistemi ta’ implimentazzjoni li twaqqfu u biex jitwieġbu mistoqsijiet speċifiċi mqajma mill-awtoritajiet ta' implimentazzjoni: – f'Lorca (Spanja) fil-5 ta’ Frar 2013 marbuta mal-kontribuzzjoni finanzjarja ta’ EUR 21,071 miljun riċevuti wara t-terremot li affettwa l-belt ta’ Lorca fil-11 ta’ Mejju 2011. – f'Genova (l-Italja) fit-23 ta’ April 2013 marbuta mal-kontribuzzjoni finanzjarja ta’ EUR 18,062 miljun riċevuti wara l-għargħar tal-Liguria u t-Toscana fl-2011. – f’Bologna (l-Italja) fil-5 ta’ Ġunju 2013 marbuta mal-kontribuzzjoni finanzjarja ta’ EUR 670,192 miljun riċevuti għat-terremoti devastanti li affettwaw l-Emilia-Romania, il-Lombardia u l-Veneto fl-20 ta' Mejju 2012. It-tliet żjarat taw assigurazzjoni raġonevoli li l-awtoritajiet rilevanti kienu qed iwettqu l-implimentazzjoni u l-kontrolli b'mod trasparenti u korrett, u b’rispett għar-regoli imposti mir-Regolament, mid-deċiżjoni dwar l-għotja rispettiva u mill-ftehim dwar l-implimentazzjoni. Malli tirċievi r-rapporti finali l-Kummissjoni se twettaq aktar analiżi u tieħu l-miżuri xierqa kif xieraq. 6. Għeluq L-Artikolu 8(2) tar-Regolamenti jgħid li, mhux aktar tard minn sitt xhur wara l-għeluq tal-perjodu ta' sena mid-data tal-ħruġ tal-kontribuzzjoni finanzjarja, l-Istat benefiċjarju għandu jippreżenta rapport dwar l-eżekuzzjoni finanzjarja tal-kontribuzzjoni finanzjarja (“ir-rapport dwar l-implimentazzjoni”) b’dikjarazzjoni li tiġġustifika n-nefqa (“id-dikjarazzjoni dwar il-validità”). Fi tmiem din il-proċedura, il-Kummissjoni għandha tagħlaq l-assistenza mill-Fond. Matul l-2013, ingħalqu erba' fajls skont din il-proċedura. (1) Il-Ġermanja, il-maltempata Kyrill tal-2007: l-ammont tal-kontribuzzjoni finanzjarja mill-Fond kienet ta' EUR 166,91 miljun. Fid-9 ta' Lulju 2009, il-Ġermanja ppreżentat ir-rapport ta’ implimentazzjoni tagħha li jinkludi 15-il dikjarazzjoni ta’ validità stabbiliti mill-Istati Federali Ġermaniżi affettwati mit-tempesta. Il-ħidma ta' awditjar tal-Kummissjoni kellha bżonn ta' aktar informazzjoni mill-awtoritajiet Ġermaniżi li ngħatat f'Mejju 2012. Il-Ġermanja ddikjarat li ammont ta’ EUR 9 778,59 ġie kopert aktar tard minn parti terza. Ir-Regolament jipprovdi li l-ammonti koperti minn parti terza għandhom jingħataw lura lill-Kummissjoni. Dan l-ammont ġie rkuprat mill-Kummissjoni f’April 2013 u l-każ ingħalaq f’Mejju 2013. (2) Franza, il-maltempata Klaus tal-2009: l-ammont tal-kontribuzzjoni finanzjarja mill-Fond kienet ta' EUR 109,38 miljun. Ir-rapport dwar l-implimentazzjoni minn Franza ġie ppreżentat fil-31 ta' Awwissu 2011. Wara verifika interna mill-awtoritajiet Franċiżi, l-ammont tan-nefqa ineliġibbli ddikkjarata kien ta' EUR 1,105 miljun. Aktar tard, dan l-ammont ġie kkoreġut għal EUR 1,066 miljun. Barra minn hekk, il-valutazzjoni tal-Kummissjoni wriet li kien hemm bżonn ta' aktar informazzjoni rigward id-dikjarazzjoni ta’ validità minn Franza. F’Awwissu 2013, id-Direttorat Ġenerali għall-Baġit tal-Kummissjoni ta bidu għal għal proċedura għat-tpaċija tal-baġit fir-rigward tal-ammont ta’ EUR 1,066 miljun mill-Fond Ewropew b'relazzjoni ma' pagament tal-Fond Ewropew-Franċiż għall-Iżvilupp Reġjonali. Franza ma oġġezzjonatx u t-tpaċija twettqet fil-21 ta’Awwissu 2013. Il-każ ingħalaq. (3) Il-Greċja, l-għargħar ta’ Evros tal-2006: l-ammont tal-kontribuzzjoni finanzjarja mill-Fond kienet ta' EUR 9,31 miljun. Ir-rapport dwar l-implimentazzjoni mill-Greċja wasal għand il-Kummissjoni f’Lulju 2009. F’April 2010 u f'Ġunju 2012 kien hemm il-bżonn li tintalab informazzjoni addizzjonali mingħand il-Greċja. Il-Greċja bagħtet it-tweġibiet finali tagħha f’April 2013 li ppermettew li jissolvew il-kwistjonijiet pendenti kollha relatati mad-dikjarazzjoni ta’ validità. Il-każ ingħalaq f'Novembru 2013. (4) L-Italja, it-terremot ta’ Abruzzo tal-2009: l-ammont tal-kontribuzzjoni finanzjarja kien ta' EUR 493,77 miljun. Ir-rapport dwar l-implimentazzjoni wasal għand il-Kummissjoni f' Jannar 2011. L-Italja rrappurtat nefqa eliġibbli ta’ EUR 919,98 miljun, li jaqbeż il-kontribuzzjoni mill-FSUE b’EUR 426,12 miljun. Minħabba d-daqs tal-kontribuzzjoni finanzjarja, dan il-każ ġie awditjat mill-Kummissjoni u kien ukoll soġġett għal awditjar tal-prestazzjoni mwettqa mill-Qorti Ewropea tal-Awdituri. Ir-rapport finali tal-awditjar tal-prestazzjoni tal-Qorti Ewropea tal-Awdituri ġie ppubblikat fi Frar 2013 (Rapport Speċjali Nru 24/2012). Ir-rapport tal-awditjar finali tal-Kummissjoni ntbagħat lill-Italja f’Mejju 2013. Wara l-awditjar tal-Kummissjoni ġiet identifikata nefqa ineliġibbli. L-Italja tista’ legalment teskludi n-nefqa irregolari minn dik iddikjarata u xorta tiġġustifika ammont suffiċjenti ta’ nfiq regolari biex tkopri t-totalità tal-kontribuzzjoni finanzjarja tal-FSUE. Bħala konsegwenza, ir-riżultati misjuba ma kellhom l-ebda impatt finanzjarju fuq il-baġit tal-UE u ma kien meħtieġ ebda rkupru ta’ fondi tal-UE. Il-każ ingħalaq fis-27 ta' Novembru 2013. Fl-2013, il-Kummissjoni rċeviet ukoll disa’ rapporti ta’ implimentazzjoni ġodda għal każijiet relatati ma’ avvenimenti tal-għargħar tal-2010: mis-Slovakkja, il-Polonja, ir-Repubblika Ċeka, l-Ungerija, il-Kroazja, ir-Rumanija u s-Slovenja. Il-Kroazja u r-Repubblika Ċeka ressqu r-rapporti tagħhom għal diżastri li seħħew fir-rebbiegħa u l-ħarifa tal-2010. Barra minn hekk, il-Kummissjoni rċeviet rapport mill-Italja li jirrigwarda l-għargħar fil-Veneto tal-2011. Fi tmiem il-perjodu kopert minn dan ir-rapport annwali, kienet għadha għaddejja l-valutazzjoni ta’ dawn ir-rapporti ta’ implimentazzjoni. 7. Proposta biex jiġi emendat ir-Regolament tal-Kunsill (KE) Nru 2012/2002 li jistabbilixxi l-Fond ta’ Solidarjetà tal-Unjoni Ewropea u l-Konklużjonijiet Bħal fis-snin preċedenti, kienet biss parti żgħira tal-applikazzjonijiet għall-għajnuna riċevuti li kienu relatati ma’ diżastri maġġuri (tnejn minn total ta’ tmien każijiet) filwaqt li s-sitt applikazzjonijiet l-oħra kienu kollha relatati ma’ diżastri reġjonali straordinarji jew kienu bbażati fuq id-dispożizzjoni eċċezzjonali tal-“pajjiż ġar”. Bħal fis-snin preċedenti, il-valutazzjoni dwar jekk l-applikazzjonijiet ta’ diżastru reġjonali jissodisfawx il-kriterji eċċezzjonali stabbiliti fir-Regolament kienet waħda ta’ sfida u li tieħu ħafna ħin. Kollox ma' kollox, l-implimentazzjoni tal-Fond ta' Solidarjetà fl-2013, bħall-esperjenza tas-snin preċedenti, ikkonfermat l-opinjoni tal-Kummissjoni li jista' jinkiseb titjib importanti għall-operat tal-Fond, b'mod partikolari reazzjoni aħjar, billi jiġu aġġustati għadd limitat ta' dispożizzjonijiet tar-Regolament, filwaqt li jinżammu r-razzjonal u l-karattru tal-Fond u mingħajr ma jintmessew kwistjonijiet ta' finanzi u l-volum tal-infiq permess. Għalhekk, abbażi tal-Komunikazzjoni dwar “Il-Futur tal-Fond ta’ Solidarjetà tal-UE”[4], il-Kummissjoni, f'nofs l-2013, ippreżentat proposta leġiżlattiva li temenda r-Regolament[5]. Din il-proposta kienet tinkludi b’mod partikolari elementi mmirati b’tali mod li jagħmlu l-Fond aktar reattiv u aktar sempliċi biex jintuża bi kriterji iktar ċari dwar min jista’ jibbenefika, issimplifikar tar-regoli eżistenti sabiex l-għajnuna tkun tista’ titħallas iktar malajr minn qabel, dħul tal-possibbiltà ta’ pagamenti bil-quddiem, spjegazzjoni b’mod aktar ċar dwar min hu eliġibbli, u għal xiex, b’mod partikolari fil-każ ta’ diżastri reġjonali, u ffukar fuq il-prevenzjoni tad-diżastri u l-istrateġiji ta’ ġestjoni tar-riskju għall-Istati Membri, inkluża l-implimentazzjoni sħiħa tal-leġiżlazzjoni rilevanti tal-Unjoni dwar il-prevenzjoni u l-ġestjoni tar-riskju ta’ diżastru u l-użu ta’ fondi tal-Unjoni disponibbli għal investimenti rilevanti. Id-deliberazzjonijiet tal-proposta bdew fl-aħħar ta' Novembru fil-Parlament Ewropew u fil-Kunsill mal-Presidenza Litwana f’Diċembru. In-negozjati ġew konklużi taħt il-Presidenza Griega fl-2014. Regolament (UE) Nru 661/2014 tal-Parlament Ewropew u tal-Kunsill tal-15 ta’ Mejju 2014 li jemenda r-Regolament tal-Kunsill (KE) Nru 2012/2002 li jistabbilixxi l-Fond ta’ Solidarjetà tal-Unjoni Ewropea daħal fis-seħħ fit-28 ta' Ġunju 2014. Ir-riżultati se jiġu ppreżentati fir-rapport annwali tal-2014. [1] Proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 2012/2002 li jistabbilixxi l-Fond taʼ Solidarjetà tal-Unjoni Ewropea, COM(2013) 522 finali tal-25 taʼ Lulju 2013. [2] Il-Baġit Emendatorju (BE) Nru 5 għas-sena 2013 ikopri l-mobilizzazzjoni tal-Fond ta’ Solidarjetà tal-UE għal ammont ta’ EUR 14 607 942 f’approprazzjonijiet għall-impenji u għall-pagamenti marbutin mal-għargħar fis-Slovenja, il-Kroazja u l-Awstrija fil-ħarifa tal-2012. Il-Ġurnal Uffiċjali L 327, 06/12/2013 [3] Il-Baġit Emendatorju (BE) Nru 9 għas-sena 2013 ikopri l-mobilizzazzjoni tal-Fond ta' Solidarjetà tal-UE għal ammont ta' EUR 400,5 miljun f'approprjazzjonijiet ta’ impenn u EUR 250 miljun f'approprjazzjonijiet ta' pagament. Propost mill-Kummissjoni fit-3 ta' Ottubru 2013 (COM(2013)691), emendat mill-Kunsill fit-30 ta' Ottubru 2013 u approvat mill-Parlament Ewropew fl-20 ta' Novembru 2013. Il-Ġurnal Uffiċjali L 49, 19/02/2014 [4] COM(2011) 613 finali [5] COM(2013)522 Anness I: Fond ta' Solidarjietà tal-UE - Limiti stabbiliti għal diżastri maġġuri, applikabbli fl-2013 (ibbażati fuq id-dejta ta' Eurostat għall-2011 dwar l-Introjtu Nazzjonali Gross) Għall-mobilizzazzjoni tal-Fond ta’ Solidarjetà japplikaw limiti stabbiliti speċifiċi għall-pajjiżi definiti bħala ħsara diretta totali li taqbeż iż-0.6 % tal-ING jew EUR 3 biljun skont il-prezzijiet tal-2002 ibbażati fuq id-dejta armonizzata ta' EUROSAT. Japplika l-inqas ammont. (f'miljun ta' EUR) || Pajjiż || ING 2011*1) || 0.6% tal-ING* || Limitu stabbilit għall-2013 għal diżastru maġġuri* AT || ÖSTERREICH || 299 685 || 1 798.112 || 1 798.112 BE || BELGIË/BELGIQUE || 373 893 || 2 243.358 || 2 243.358 BG || BULGARIA || 37 475 || 224.850 || 224.850 CY || KYPROS || 17 932 || 107.591 || 107.591 CZ || ČESKÁ REPUBLIKA || 145 270 || 871.618 || 871.618 DE || DEUTSCHLAND || 2 640 910 || 15 845.460 || 3 678.755** DK || DANMARK || 246 267 || 1 477.602 || 1 477.602 EE || EESTI || 15 120 || 90.719 || 90.719 EL || ELLADA || 202 482 || 1 214.894 || 1 214.894 ES || ESPAÑA || 1 041 900 || 6 251.400 || 3 678.755** FI || SUOMI/FINLAND || 190 393 || 1 142.358 || 1 142.358 FR || FRANCE || 2 034 214 || 12 205.284 || 3 678.755** HR || HRVATSKA || 43 301 || 259.805 || 259.805 HU || MAGYARORSZÁG || 94 876 || 569.258 || 569.258 IE || ÉIRE/IRELAND || 128 301 || 769.804 || 769.804 IS || ICELAND || 8 566 || 51.396 || 51.396 IT || ITALIA || 1 567 632 || 9 405.793 || 3 678.755** LT || LIETUVA || 29 666 || 177.998 || 177.998 LU || LUXEMBOURG (G.D.) || 30 773 || 184.639 || 184.639 LV || LATVIJA || 20 319 || 121.912 || 121.912 ME || MONTENEGRO 2) || 3 234 || 19 405 || 19 405 MT || MALTA || 6 136 || 36.813 || 36.813 NL || NEDERLAND || 607 180 || 3 643.080 || 3 643.080 PL || POLSKA || 354 282 || 2 125.691 || 2 125.691 PT || PORTUGAL || 164 563 || 987.376 || 987.376 RO || ROMÂNIA || 129 607 || 777.644 || 777.644 SE || SVERIGE || 397 634 || 2 385.806 || 2 385.806 SI || SLOVENIJA || 35 670 || 214.021 || 214.021 SK || SLOVENSKO || 67 587 || 405.524 || 405.524 TR || TÜRKIYE || 416 062 || 2 496.370 || 2 496.370 UK || UNITED KINGDOM || 1 773 819 || 10 642.914 || 3 678.755** * Ċifri mogħtija għad-dritt ** ~ EUR 3 biljun skont il-prezzijiet tal-2002 1 Sors: Eurostat 2 Sors: Il-figuri tal-ING għall-Montenegro mhumiex disponibbli, minflok jintużaw iċ-ċifri tal-PDG ibbażati fuq il-bażi tad-dejta AMECO (Bażi tad-dejta makroekonomika annwali tad-Direttorat Ġenerali għall-Affarijiet Ekonomiċi u Finanzjarji/DĠ ECFIN tal-Kummissjoni Ewropea). Anness II: Fond ta' Solidarjetà tal-UE - Applikazzjonijiet Pendenti mill-2012 u Applikazzjonijiet Ġodda li waslu fl-2013 Sena || 2012 || 2013 Pajjiż applikant || RO || SI || HR || AT || PT || DE || AT || CZ || HU Isem u Natura tad-diżastru || nixfa u nirien fl-2012 || għargħar fl-2012 || għargħar fl-2012 || għargħar ta' Lavamünd 2012 || għargħar għall-għarrieda ta' Madeira fl-2012 || għargħar fl-2013 || għargħar fl-2013 || għargħar fl-2013 || għargħar fl-2013 Data tal-ewwel ħsara || 25/08/2012 || 28/10/2012 || 26/10/2012 || 05/11/2012 || 05/11/2012 || 18/05/2013 || 30/05/2013 || 02/06/2013 || 04/06/2013 Skadenza għall-applikazzjoni || 03/11/2012 || 06/01/2013 || 04/01/2013 || 14/01/2013 || 14/01/2013 || 27/07/2013 || 08/08/2013 || 11/08/2013 || 13/08/2013 Data tal-applikazzjoni (meta tasal għand il-Kummissjoni) || 02/11/2012 || 02/01/2013 || 03/01/2013 || 11/01/2013 || 14/01/2013 || 24/07/2013 || 06/08/2013 || 08/08/2013 || 13/08/2013 Data meta tkun disponibbli l-informazzjoni kompluta || 30/05/2013 || ~ || ~ || 28/02/2013 || ~ || ~ || 28/02/2013 || ~ || ~ Limitu minimu għal diżastru maġġuri (f’miljuni ta’ EUR) || 735.487 || 214.021 || 259.805 || 1 798.112 || 987.376 || 3 678.755 || 1 798.112 || 871.618 || 569.258 L-ammont ta’ ħsara diretta totali aċċettat mill-Kummissjoni (f’miljuni ta’ EUR) || 806.72 || 359.535 || 11.463 || 9.600 || 25.700 || 8 153.500 || 866.462 || 637.131 || 27.951 Kategorija || maġġuri || maġġuri || pajjiż ġar || pajjiż ġar || reġjonali || maġġuri || pajjiż ġar || pajjiż ġar || reġjonali Ħsara/limitu stabbilit || 109.69% || 167.99% || 4.41% || 0.53% || 2.60% || 221.64% || 48.19% || 73.10% || 4.91% Kost ta' operazzjonijiet eleġibbli (f’miljuni ta’ EUR) || 2.476 || 249.608 || 4.489 || 1.600 || 19.815 || 3 289.400 || 350.334 || 416.368 || 19.070 Spiża eliġibbli/ħsara totali || 0.31% || 69.43% || 39.16% || 16.67% || 77.10% || 40.34% || 40.43% || 65.35% || 68.23% Għajnuna/kost eliġibbli || 100% || 5.64% || 6.38% || 15.00% || ~ || 10.96% || 6.18% || 3.83% || ~ Rata ta’ għajnuna (% tal-ħsara totali) || 0.31% || 3.92% || 2.50% || 2.50% || ~ || 4.42% || 2.50% || 2.50% || ~ Data tad-deċiżjoni dwar l-għotja || 9/12/2013 || 4/10/2013 || 3/10/2013 || 4/10/2013 || irrifjutata || 9/12/2013 || 9/12/2013 || 9/12/2013 || irrifjutata Data tal-Ftehim dwar l-Implimentazzjoni (adottat) || 30/01/2014 || 15/10/2013 || 15/10/2013 || 15/10/2013 || ~ || 07/02/2014 || 22/01/2014 || 15/01/2014 || ~ Għajnuna mogħtija (f’miljuni ta’ EUR) || 2 475 689 || 14 081 355 || 286 587 || 240 000 || ~ || 360 453 575 || 21 661 550 || 15 928 275 || ~ Anness III: Applikazzjonijiet tal-Fond ta' Solidarjetà tal-UE mill-2002 Sena || Pajjiż || Natura tad-diżastru || Ħsara (f’miljuni ta’ EUR) || Kategorija || Għajnuna mogħtija (f’miljuni ta’ EUR) 2 0 0 2 || 1 || AT || Għargħar || 2 900 || maġġuri || 134 2 || CZ || Għargħar || 2 300 || maġġuri || 129 3 || FR || Għargħar (Le Gard) || 835 || reġjonali || 21 4 || DE || Għargħar || 9 100 || maġġuri || 444 Għajnuna totali għall-applikazzjonijiet tal-2002 || || || 728 2 0 0 3 || 1 || ES || Tixrid taż-żejt (Prestige) || 436 || reġjonali || 8.626 2 || IT || Terremot (Molise/Apulia) || 1 558 || reġjonali || 30.826 3 || IT || Żbruffar ta’ vulkan (Etna) || 894 || reġjonali || 16.798 4 || IT || Għargħar (Tramuntana tal-Italja) || (1 900) || (maġġuri) || Irrifjutata 5 || GR || Temp xitwi kiefer || (mhux ċara) || (maġġuri/mhux ċara) || Irrifjutata 6 || PT || Nirien fil-foresti || 1 228 || maġġuri || 48.539 7 || FR || Nirien fil-foresti (Nofsinhar ta' Franza) || 531 || (reġjonali) || Irrifjutata 8 || ES || Nirien fil-foresti (fruntiera mal-Portugall) || 53 || pajjiż ġar || 1.331 9 || MT || Għargħar || 30 || maġġuri || 0.961 10 || IT || Għargħar (Friuli Venezia-Giulia) || (525) || (reġjonali) || Irrifjutata Għajnuna totali għall-applikazzjonijiet tal-2003 || || || 107.081 2 0 0 4 || 1 || FR || Għargħar (delta tar-Ron) || 785 || reġjonali || 19.625 2 || ES || Għargħar (Malaga) || (73) || (reġjonali) || Irrifjutata 3-9 || ES || Nirien fil-foresti (7 applikazzjonijiet) || (480) || (reġjonali) || is-7 li huma rrifjutati 10 || SK || Għargħar || (29) || (reġjonali) || Irrifjutata 11 || SI || Terremot || (13) || (reġjonali) || irrevokata Għajnuna totali għall-applikazzjonijiet tal-2004 || || || 19.625 2 0 0 5 || 1 || SK || Maltempata (Tatras) || 203 || maġġuri || 5.668 2 || IT || Għargħar (Sardinia) || (223. sopravalutat) || (reġjonali) || Irrifjutata 3 || EE || Maltempata || 48 || maġġuri || 1.29 4 || LV || Maltempata || 193 || maġġuri || 9.487 5 || SE || Il-maltempata "Gudrun" || 2 297 || maġġuri || 81.725 6 || LT || Maltempata || 15 || pajjiż ġar || 0.379 7 || GR || Għargħar f'Evros || (112) || (reġjonali) || Irrifjutata 8 || RO || Għargħar tar-rebbiegħa || 489 || maġġuri || 18.798 9 || BG || Għargħar tar-rebbiegħa || 222 || maġġuri || 9.722 10 || BG || Għargħar tas-sajf || 237 || maġġuri || 10.632 11 || RO || Għargħar tas-sajf || 1 050 || maġġuri || 52.4 12 || AT || Għargħar (Tirol/Vorarlberg) || 592 || reġjonali || 14.799 Għajnuna totali għall-applikazzjonijiet tal-2005 || || || 204.905 Sena || Pajjiż || Natura tad-diżastru || Ħsara (f’miljuni ta’ EUR) || Kategorija || Għajnuna mogħtija (f’miljuni ta’ EUR) 2 0 0 6 || 1 || UK || Splużjoni fid-depożitu taż-żejt ta’ Buncefield || (700) || (reġjonali) || irrevokata 2 || GR || Għargħar f'Evros || 372 || reġjonali || 9.306 3 || HU || Għargħar || 519 || maġġuri || 15.064 4 || ES || Nirien fil-foresti tal-Galicia || (91) || (reġjonali) || Irrifjutata Għajnuna totali għall-applikazzjonijiet tal-2006 || || || 24.370 2 0 0 7 || 1 || DE || Il-maltempata "Kyrill" || 4750 || maġġuri || 166.9 2 || FR || La Réunion. Iċ-ċiklun "Gamede" || 211 || reġjonali || 5.29 3 || ES || Għargħar f’El Hierro || (18) || (reġjonali) || Irrifjutata 4 || ES || Għargħar fil-Manċa || (66) || (reġjonali) || Irrifjutata 5 || UK || Għargħar || 4 612 || maġġuri || 162.387 6 || CY || Nirien fil-foresti || (38) || (reġjonali) || Irrifjutata 7 || ES || Nirien fil-foresti fil-Gżejjer Kanarji || (144) || (reġjonali) || Irrifjutata 8-16 || IT || 9 applikazzjonijiet għal nirien fil-foresti f'9 reġjuni || - || (reġjonali) || mhux ammissibbli. id-data sa meta setgħu jidħlu l-applikazzjonijiet kienet għaddiet 17 || FR || Il-maltempata Dean f’Martinique || 509 || reġjonali || 12.78 18 || GR || Nirien fil-foresti || 2 118 || maġġuri || 89.769 19 || SI || Għargħar || 233 || maġġuri || 8.254 Għajnuna totali għall-applikazzjonijiet tal-2007 || || || 445.380 2 0 0 8 || 1 || CY || Nixfa || 165.4 || maġġuri || 7.605 2 || RO || Għargħar || 471.4 || reġjonali || 11.785 Għajnuna totali għall-applikazzjonijiet tal-2008 || || || 19.390 || 2 0 0 9 || 1 || FR || Il-maltempata Klaus || 3 805.5 || maġġuri || 109.377 || 2 || IT || Terremot fl-Abruzzo || 10 212.0 || maġġuri || 493.771 || 3 || GR || Nirien fil-foresti || (152.8) || (reġjonali) || Irrifjutata || 4 || CY || Maltempati || (2.6) || (reġjonali) || Irrifjutata || 5 || GR || Għargħar f’Evja || (83.2) || (reġjonali) || Irrifjutata || 6 || IT || Żerżiq ta’ tajn f’Messina || (598.9) || (reġjonali) || Irrifjutata || Għajnuna totali għall-applikazzjonijiet tal-2009 || || || 603.148 || 2 0 1 0 || 1 || IE || Għargħar fl-2009 || 520.9 || reġjonali || 13.022 || 2 || IT || Għargħar fit-Toscana || (211.7) || (reġjonali) || Irrifjutata || 3 || ES || Għargħar fl-Andalusija || (709.7) || (reġjonali) || Irrifjutata || 4 || PT || Żerżiq ta’ tajn u ta’ art f’Madeira || 1 080 || maġġuri || 31.256 || 5 || FR || Il-maltempata Xynthia || 1 425 || reġjonali || 35.636 || 6 || SK || Għargħar || 649.9 || maġġuri || 20.431 || 7 || PL || Għargħar || 2 993.7 || maġġuri || 105.567 || 8 || CZ || Għargħar (tar-rebbiegħa) || 204.5 || pajjiż ġar || 5.111 || 9 || HU || Għargħar || 719.3 || maġġuri || 22.486 || 10 || HR || Għargħar (tar-rebbiegħa) || 153.04 || pajjiż ġar || 3.826 Sena || Pajjiż || Natura tad-diżastru || Ħsara (f’miljuni ta’ EUR) || Kategorija || Għajnuna mogħtija (f’miljuni ta’ EUR) 2 0 1 0 || 11 || FR || Għargħar f'Var || (703-778) || (reġjonali) || Irrifjutata 12 || RO || Għargħar || 875.75 || maġġuri || 24.968 13 || CZ || Għargħar (tal-ħarifa) || 436.5 || reġjonali || 10.912 14 || DE || Għargħar f'Sassonja || (937.7) || (reġjonali) || Irrifjutata 15 || HR || Għargħar (tal-ħarifa) || 47 || pajjiż ġar || 1.175 16 || SI || Għargħar (tal-ħarifa) || 251.3 || maġġuri || 7.460 17 || HU || Tixrid tal-Ħama Ħamra || (174.32) || (reġjonali) || Irrifjutata Għajnuna totali għall-applikazzjonijiet tal-2010 || || || 281.849 2 0 1 1 || 1 || IT || Għargħar f'Veneto fl-2010 || 676.36 || reġjonali || 16.909 2 || ES || Terremot f'Lorca fl-2011 || 842.84 || reġjonali || 21.071 3 || CY || Splużjoni f’bażi navali fl-2011 || (357) || (maġġuri/mhux naturali) || Irrifjutata 4 || IT || Għargħar fil-Liguria u t-Toscana fl-2011 || 722.5 || reġjonali || 18.062 Għajnuna totali għall-applikazzjonijiet tal-2011 || || || 56.042 2 0 1 2 || 1 || IT || Kundizzjonijiet klimatiċi severi || (2 735) || (reġjonali) || Irrifjutata 2 || IT || Sensiela ta' terremoti fl-2012 || 13 274 || maġġuri || 670.192 3 || ES || Nirien fil-foresti ta' Valencia fl-2012 || (155.7) || (reġjonali) || Irrifjutata 4 || ES || Nirien fil-Gżejjer Kanarji fl-2012 || (72.2) || (reġjonali) || Irrifjutata 5 || RO || Nixfa u Nirien fl-2012 || 806.7 || maġġuri || 2.475 6 || ES || Nirien f'Malaga 2012 || (22.43) || (reġjonali) || irrevokata 7 || ES || Għargħar f'Andalusija, Murcia, Valencia fl-2012 || (409) || (reġjonali) || Irrifjutata Għajnuna totali għall-applikazzjonijiet tal-2012 || || || 672.667 2 0 1 3 || 1 || SI || Għargħar fl-2012 || 359.5 || maġġuri || 14.081 2 || HR || Għargħar fl-2012 || 11.5 || pajjiż ġar || 0.287 3 || AT || Għargħar fl-2012 || 9.6 || pajjiż ġar || 0.240 4 || PT || Żerżiq ta’ tajn u ta’ art f’Madeira fl-2012 || (25.7) || (reġjonali) || Irrifjutata 5 || DE || Għargħar fl-2013 || 8 153.5 || maġġuri || 360.454 6 || AT || Għargħar fl-2013 || 866.4 || pajjiż ġar || 21.662 7 || CZ || Għargħar fl-2013 || 637.1 || pajjiż ġar || 15.928 8 || HU || Għargħar fl-2013 || (28) || (reġjonali) || Irrifjutata Għajnuna totali għall-applikazzjonijiet tal-2013 || || || 412.652 Total sħiħ ta’ għajnuna approvata mill-2002 lil hawn || EUR 3 575.119000 miljun